Document ID: 32005D0043

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Δεκεμβρίου 2004
για την τροποποίηση της απόφασης 95/388/ΕΚ όσον αφορά την ενημέρωση των υποδειγμάτων υγειονομικών πιστοποιητικών τα οποία απαιτούνται κατά τις ενδοκοινοτικές συναλλαγές που αφορούν το σπέρμα, τα ωάρια και τα έμβρυα των αιγοειδών και προβατοειδών
[κοινοποιηθείσα υπό τον αριθμό Ε(2004) 5544]
(Κείμενο που παρουσιάζει ενδιαφέρον για τον ΕΟΧ)
(2005/43/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/65/ΕΟΚ της Επιτροπής, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ (1), και ιδίως το άρθρο 11 παράγραφος 2 τέταρτη περίπτωση και παράγραφος 3 τρίτη περίπτωση,
Εκτιμώντας τα ακόλουθα:
(1)
Η οδηγία 92/65/ΕΟΚ καθορίζει τους όρους υγειονομικού ελέγχου που διέπουν το εμπόριο σπέρματος, ωαρίων και εμβρύων των αιγοειδών και προβατοειδών.
(2)
Με την απόφαση 95/388/ΕΚ της Επιτροπής (2) θεσπίζεται το υπόδειγμα πιστοποιητικού που ισχύει για τις συναλλαγές αυτού του είδους.
(3)
Ο κανονισμός (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (3) παρέχει τώρα τη νομική βάση για όλα τα μέτρα που σχετίζονται με τις μεταδοτικές σπογγώδεις εγκεφαλοπάθειες (ΜΣΕ) στα ζώα. Ο κανονισμός (ΕΚ) αριθ. 999/2001 τροποποιήθηκε από τον κανονισμό (ΕΚ) αριθ. 1492/2004, με σκοπό τη διευκρίνιση των ειδικών απαιτήσεων που συνδέονται με τις ΜΣΕ κατά το εμπόριο σπέρματος, ωαρίων και εμβρύων των αιγοειδών και προβατοειδών και την πρόβλεψη παρεκκλίσεων για το σπέρμα και τα έμβρυα που προέρχονται από ζώα ορισμένου γονότυπου.
(4)
Για το λόγο αυτό κρίνεται σκόπιμη η εναρμόνιση των υποδειγμάτων πιστοποιητικών υγείας των ζώων που περιλαμβάνονται στα παραρτήματα Ι και ΙΙ της απόφασης 95/338/ΕΚ προς τους ενημερωμένους κανόνες.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Το παράρτημα Ι της απόφασης 95/388/ΕΚ αντικαθίσταται από το παράρτημα Ι της παρούσας απόφασης.
2. Το παράρτημα ΙΙ της απόφασης 95/388/ΕΚ αντικαθίσταται από το παράρτημα ΙΙ της παρούσας απόφασης.
Άρθρο 2
Η παρούσα απόφαση εφαρμόζεται από την 1η Ιανουαρίου 2005.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 30 Δεκεμβρίου 2004.

Labels: 0
3
16
6